Document ID: 32014D0358

PROVEDBENA ODLUKA KOMISIJE
оd 13. lipnja 2014.
o usklađenosti europske norme EN 16281:2013 za uređaje za zaključavanje prozora i balkonskih vrata za zaštitu djece koje postavlja korisnik s općim sigurnosnim zahtjevom Direktive 2001/95/EZ Europskog parlamenta i Vijeća te o objavljivanju upute na tu normu u Službenom listu Europske unije
(Tekst značajan za EGP)
(2014/358/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2001/95/EZ Europskog parlamenta i Vijeća od 3. prosinca 2001. o općoj sigurnosti proizvoda (1), a posebno njezin članak 4. stavak 2. prvi podstavak,
budući da:
(1)
Člankom 3. stavkom 1. Direktive 2001/95/EZ propisano je da proizvođači na tržište smiju stavljati samo sigurne proizvode.
(2)
U skladu s člankom 3. stavkom 2. drugim podstavkom Direktive 2001/95/EZ proizvod se smatra sigurnim, s obzirom na rizike i kategorije rizika obuhvaćene odgovarajućim nacionalnim normama, ako je sukladan s neobveznim nacionalnim normama kojima su preuzete europske norme, na koje je Komisija objavila uputu u Službenom listu Europske unije u skladu s člankom 4. stavkom 2. te Direktive.
(3)
U skladu s člankom 4. stavkom 1. Direktive 2001/95/EZ europske norme utvrđuju europska tijela za normizaciju na temelju mandata koje izdaje Komisija.
(4)
U skladu s člankom 4. stavkom 2. Direktive 2001/95/EZ Komisija objavljuje upute na te norme.
(5)
Dana 7. siječnja 2010. Komisija je donijela Odluku 2010/11/EU o sigurnosnim zahtjevima koje moraju ispuniti europske norme za uređaje za zaključavanje prozora i balkonskih vrata koji su sigurni za djecu, a koje postavlja korisnik, u skladu s Direktivom 2001/95/EZ (2).
(6)
Komisija je 10. svibnja 2010. europskim tijelima za normizaciju izdala mandat M/465 za izradu europske norme za uređaje za zaključavanje prozora i balkonskih vrata za zaštitu djece koje postavlja korisnik radi sprječavanja rizika od gušenja zbog sitnih dijelova, rizik od tjelesne ozljede zbog oštrih rubova i izbočenih dijelova te rizik od priklještenja prstiju. Mandatom se traži i utvrđivanje odgovarajućih ispitivanja radi provjere jesu li uređaji za zatvaranje sigurni za djecu, radi osiguravanja konstrukcijske cjelovitosti tijekom čitavog očekivanog vijeka trajanja te radi osiguravanja otpornosti na starenje i izloženost vremenskim uvjetima.
(7)
Europski odbor za normizaciju (CEN) donio je europsku normu EN 16281:2013 za uređaje za zaključavanje prozora i balkonskih vrata za zaštitu djece koje postavlja korisnik u okviru mandata Komisije.
(8)
Europska norma EN 16281:2013 u skladu je s mandatom M/465 i ispunjava opći sigurnosni zahtjev Direktive 2001/95/EZ. Stoga treba objaviti uputu na tu normu u Službenom listu Europske unije.
(9)
Mjere predviđene ovom Odlukom u skladu su s mišljenjem Odbora osnovanog na temelju Direktive 2001/95/EZ,
DONIJELA JE OVU ODLUKU:
Članak 1.
Europska norma EN 16281:2013 „Zaštitni proizvodi za djecu - Uređaji za zaključavanje prozora i balkonskih vrata za zaštitu djece koje postavlja korisnik - Sigurnosni zahtjevi i metode ispitivanja” ispunjava opći sigurnosni zahtjev Direktive 2001/95/EZ u pogledu rizika koji su njome obuhvaćeni.
Članak 2.
Uputa na normu EN 16281:2013 objavljuje se u dijelu C Službenog lista Europske unije.
Članak 3.
Ova Odluka stupa na snagu dvadesetog dana od dana objave u Službenom listu Europske unije.
Sastavljeno u Bruxellesu 13. lipnja 2014.

Labels: 7
3
0